Informe d’avaluació del compliment de les obligacions de transparència de l’Administració de la Generalitat de Catalunya

Juliol de 2019

## Índex

[1. Introducció 3](#_Toc14780358)

[2. Objecte, fases i propòsit de l’avaluació 3](#_Toc14780359)

[2.1 Objecte de l’avaluació 3](#_Toc14780360)

[2.2 Fases de l’avaluació 3](#_Toc14780361)

[2.3 Propòsit de l’avaluació 3](#_Toc14780362)

[3. Obligacions de transparència i informació subjecta a publicitat activa 4](#_Toc14780363)

[3.1 Obligacions de transparència 4](#_Toc14780364)

[3.2 Informació subjecta a publicitat activa al Portal de la Transparència 4](#_Toc14780365)

[3.3 Criteris de publicitat activa vigents 6](#_Toc14780366)

[3.4 Competències i responsabilitats de publicitat activa 7](#_Toc14780367)

[4. Metodologia d’avaluació 8](#_Toc14780368)

[4.1 Model d’avaluació 8](#_Toc14780369)

[4.2 Indicadors d’avaluació 8](#_Toc14780370)

[4.3 Ponderació dels indicadors d’avaluació 9](#_Toc14780371)

[4.4 Execució de l’avaluació 10](#_Toc14780372)

[5. Resultats de l’avaluació 11](#_Toc14780373)

[5.1 Resultats de l’autoavaluació feta pels departaments i de l’avaluació feta per la STGO per apartats del Portal 11](#_Toc14780374)

[5.2 Resultats globals de l’avaluació feta per la STGO 12](#_Toc14780375)

[5.3 Resultats per apartats 13](#_Toc14780376)

[5.3 Resultats en funció dels indicadors 14](#_Toc14780377)

[6. Conclusions i recomanacions 16](#_Toc14780378)

[6.1 Conclusions 16](#_Toc14780379)

[6.1.1 Segons l’indicador Presentació 16](#_Toc14780380)

[6.1.2 Segons l’indicador Accessibilitat 16](#_Toc14780381)

[6.1.3 Segons l’indicador Contingut 16](#_Toc14780382)

[6.1.4 Segons l’indicador Font, format i actualització 17](#_Toc14780383)

[6.2 Recomanacions 17](#_Toc14780384)

[7. Annexos 19](#_Toc14780385)

# 1. Introducció

La Llei 19/2014, del 29 de desembre, de Transparència, Accés a la Informació Pública i Bon Govern[[1]](#footnote-1), regula i garanteix la transparència de l’activitat pública, entre d’altres aspectes.

Així mateix, defineix la transparència com l’acció proactiva de l’Administració de donar a conèixer la informació relativa als seus àmbits d’actuació i les seves obligacions, amb caràcter permanent i actualitzat, de la manera que resulti més comprensible per a les persones i per mitjà dels instruments de difusió que permetin un accés ampli i fàcil a les dades i facilitin la participació en els assumptes públics.

Tanmateix, defineix la publicitat activa com el deure dels subjectes obligats de fer públics, d’ofici, els continguts d’informació pública que determina el capítol II del títol II[[2]](#footnote-2).

La Llei estableix les obligacions de transparència mínimes i generals, i obliga a establir procediments basats en indicadors objectius per a avaluar-ne el compliment.

Aquest informe fa un resum de la metodologia emprada i presenta els resultats, les conclusions i recomanacions de l’avaluació realitzada aquest any.

# 2. Objecte, fases i propòsit de l’avaluació

## 2.1 Objecte de l’avaluació

L’objecte de l’avaluació realitzada ha estat el compliment de les obligacions de transparència establertes en la Llei en relació amb la informació subjecta a publicitat activa continguda en el Portal de Transparència de la Generalitat de Catalunya: transparència.gencat.cat (<http://governobert.gencat.cat/ca/transparencia/>).

## 2.2 Fases de l’avaluació

L’avaluació s’ha desenvolupat en dues fases, entre els mesos de maig i juliol de 2019. En la primera fase, els departaments han fet una autoavaluació respecte de la informació que son responsables de mantenir i publicar als seus webs. En la segona fase, la Secretaria de Transparència i Govern Obert ha revisat dels resultats tramesos pels departaments i n’ha fet una nova avaluació.

## 2.3 Propòsit de l’avaluació

El propòsit principal de l’avaluació és conèixer quin grau de compliment de les obligacions de transparència estem assolint, tant quantitativament com qualitativa.

L’avaluació, a més, vol servir per detectar quines mancances hi ha, i quines accions de millora es poden dur a terme per corregir-les.

# 3. Obligacions de transparència i informació subjecta a publicitat activa

## 3.1 Obligacions de transparència

La Llei de Transparència determina les **obligacions de transparència** següents:

- Difondre la informació pública d’interès general de manera veraç i objectiva.

- Garantir que la informació anterior es difon de manera constant i s’actualitza permanentment.

- Organitzar la informació de forma que sigui fàcilment accessible i comprensible per a les persones, i que en faciliti una consulta àgil i ràpida per mitjà d’instruments de cerca.

- Ordenar temàticament la informació perquè sigui fàcil i intuïtiva de localitzar, com a mínim, amb criteris temàtics i cronològics, seguint el quadre de classificació documental i incorporant-hi índexs o guies de consulta.

- Facilitar la consulta de la informació amb l’ús de mitjans informàtics en formats fàcilment comprensibles i que permetin la interoperabilitat i la reutilització.

## 3.2 Informació subjecta a publicitat activa al Portal de la Transparència

El Portal de Transparència està organitzat de manera similar a la organització que consta a la Llei de Transparència quant als apartats subjectes a publicitat activa. Per realitzar l’avaluació s’ha pres l’ordenació actual del Portal de Transparència en apartats, subapartats i epígrafs. Els epígrafs són la unitat d’informació més petita corresponent a informació subjecta a publicitat. Normalment són una pàgina dins el Portal que mostra els enllaços a la informació. Cada epígraf té assignat un o més departaments responsables del seu contingut i ha d’enllaçar a una informació concreta.

El Portal de Transparència és un portal viu i per tant subjecte a canvis i millores, sempre que sigui necessari, com per exemple poden ser el canvi de denominació d’apartats, subapartats o epígrafs, en ordre a fer-los més comprensibles, o la creació de nous, per la inclusió de matèries més sol·licitades per la via del dret d’accés a la informació o d’interès general.

Actualment, el Portal de Transparència s’organitza en vuit (8) apartats, cinquanta-tres (53) subapartats i cent dinou (119) epígrafs. Cal tenir en compte que a l’hora de computar el nombre d’epígrafs, aquells subapartats que no tenen epígrafs per sota, els considerem també com a epígrafs.

L’**organització actual del Portal** es mostra en la taula següent. Els apartats són els que apareixen en lletra blanca amb fons vermell. Els subapartats apareixen en lletra negra amb fons vermell clar. Entre parèntesi, s’hi indica el nombre d’epígrafs per apartat i subapartat.

**Taula 1. Organització actual del Portal de la Transparència**

|  |  |  |
| --- | --- | --- |
| Organització i normativa (15) | Economia i finances (12) | Contractació (47) |
| * Organigrames (1) * Entitats i organismes de la Generalitat (1) * Catàleg de serveis (2) * Normativa (5) * Actuacions administratives i jurídiques (6) | * Pressupostos (2) * Control econòmic i financer (1) * Indicadors econòmics i financers (5) * Subvencions i ajuts (4) | * Plataforma de serveis de contractació pública (1) * Entitats i òrgans de contractació (1) * Anuncis previs (2) * Licitacions en tràmit (1) * Bústia ètica de contractació pública (1) * Contractes adjudicats (1) * Contractes formalitzats (1) * Modificacions i execució de contractes (2) * Renúncies i desistiments (1) * Contractació específica d’estudis i dictàmens (1) * Contractació menor (1) * Bones pràctiques (1) * Convenis i encàrrecs de gestió (2) * Recursos i resolucions judicials (2) * Manual per als licitadors (1) * Criteris interpretatius, acords i directrius (4) * Estadístiques i memòries (8) * Registre públic de contractes (2) * Registre electrònic d’empreses licitadores (3) * Contractació d’obres públiques (10) * Dades obertes de contractació pública (1) |
| **Gestió dels serveis públics (7)** |
| Funció pública (14) | * Plans i programes generals i sectorials (1) * Auditories dels serveis públics (1) * Informació estadística (2) * Memòria sobre publicitat institucional (1) * Arxiu i gestió documental (1) * Estudis de polítiques públiques i d’anàlisi comparada (1) |
| * Direcció pública (3) * Empleats públics (9) * Accés a la funció pública (2) |
| Patrimoni (5) |
| * Patrimoni immobiliari (1) * Béns mobles de valor especial (1) * Gestió del patrimoni (1) * Contractació patrimonial (1) * Inventari de vehicles de la Generalitat de Catalunya i el sector públic (1) |
| Govern (7) | **Territori (12)** |
| * El President (3) * Composició del Govern (1) * Acords de Govern (1) * Viatges oficials (1) * Expresidents (1) | * Plans territorials (4) * Plans urbanístics (4) * Informació geogràfica (3) * Informació mediambiental (1) |

En el gràfic següent es pot observar la distribució dels epígrafs per cada apartat del Portal.

**Gràfic 1. Nombre d’epígrafs per apartats al Portal.**

## 3.3 Criteris de publicitat activa vigents

Per tal de donar suport al compliment de les obligacions de transparència i publicitat activa establertes en la Llei i establir-ne criteris uniformes i homogenis en l’àmbit de la Generalitat de Catalunya, tant la CITAIP, inicialment, com la CITGO, han aprovat un seguit de documents. Fins a la data d’inici de la present avaluació, són vigents els següents[[3]](#footnote-3):

- Obligacions de publicitat activa en matèria de **contractació pública** (21.05.2015).

- Obligacions de publicitat activa en matèria d’**economia i finances** (29.07.2015).

- Obligacions de publicitat activa en matèria de **competència de la Intervenció General** (04.11.2015).

- Circuït de **publicació dels acords de govern i procediment d’excepció** de publicació (27.05.2016).

- Obligacions de publicitat activa derivades del **Codi de conducta** dels alts càrrecs i personal directiu de l’Administració de la Generalitat i de les entitats del seu sector públic (22.07.2016).

- Criteri en relació amb l’obligació de publicitat activa en relació amb les **resolucions d’autorització o reconeixement de compatibilitat dels empleats i empleades públics** (28.10.2016).

- Criteris definidors del concepte de “**càrrec directiu**” de l’article 3.2, dels “**òrgans de direcció o administració**” de l’article 15.2 i de “**retribucions**” dels articles esmentats (28.10.2016).

- Revisió dels criteris en relació amb les obligacions de publicitat activa en matèria d’**Administració i Funció pública** (28.10.2016).

- Criteris d’actuació en relació al desplegament de la primera fase de l’eina informàtica corporativa del **Registre d’activitats del codi de conducta** dels alts càrrecs i personal directiu de l’Administració de la Generalitat i de les entitats del seu sector públic (09.06.2017).

- Criteris interpretatius sobre l’**àmbit subjectiu d’aplicació de l’apartat 5.6 de l’Acord GOV/82/2016, de 21 de juny, pel qual s’aprova el Codi de conducta** dels alts càrrecs i personal directiu de l’Administració de la Generalitat i de les entitats del seu sector públic, i d’altres mesures en matèria de transparència, grups d’interès i ètica pública (09.06.2017).

- Obligacions de publicitat activa en matèria de **decisions i actuacions de rellevància jurídica** (09.06.2017).

- Obligacions de publicitat activa en relació amb els **viatges a l’estranger** del president o presidenta de la Generalitat de Catalunya, de les conselleres o consellers del Govern i dels alts càrrecs i personal directiu de l’Administració de la Generalitat de Catalunya i de les entitats del seu sector públic (13.07.2018).

- Guia de transparència per a les **entitats del sector públic** de l’Administració de la Generalitat de Catalunya (13.07.2018).

- Criteris de publicació de les **llistes per a accedir als processos de formació** de la lletra -G- de l’article 9.1 de la Llei 19/2014, de 29 de desembre, de transparència, accés a la informació pública i bon govern[[4]](#footnote-4) (05.02.2019).

## 3.4 Competències i responsabilitats de publicitat activa

L’actual Portal de Transparència està fonamentat, gairebé en la seva major part, en enllaços als portals o webs dels diferents departaments on està publicada la informació subjecta a publicitat. Cada departament, per raó de la matèria, és responsable de publicar determinada informació en el seu portal corporatiu[[5]](#footnote-5), per tal que s’hi pugui accedir des del Portal de Transparència, i de facilitar-ne l’enllaç al gestor del portal a través de l’adreça portaltransparencia@gencat.cat. Els gestors del Portal, per la seva part, són els responsables del bon funcionament del Portal, a més de mantenir actualitzats els enllaços del Portal, d’acord amb la informació que els departaments els transmeten.

En el gràfic següent es mostra la distribució actual d’epígrafs[[6]](#footnote-6), segons els departaments que són responsables de publicar la informació.

**Gràfic 2. Nombre d’epígrafs gestionats pels departaments**[[7]](#footnote-7)**.**

Com es pot observar, VEH és el departament responsable de més epígrafs, en total 59, seguit per TOTS amb 19, de PDA amb 18, i ja amb menys, TES, PRE, EXI i CLT, aquest últim només amb 1 epígraf.

A més, cal significar, en alguns casos hi ha epígrafs que només són responsabilitat d’un departament, però aquest centralitza la informació de tots i, per tant, hi ha enllaços a cada un d’ells.

# 4. Metodologia d’avaluació

## 4.1 Model d’avaluació

La Secretaria de Transparència i Govern Obert va elaborar un Model d’avaluació[[8]](#footnote-8) amb la finalitat de conèixer en quina mesura l’Administració de la Generalitat compleix amb llurs obligacions de transparència, d’acord amb l’establert en la pròpia Llei 19/2014 i en els criteris de publicitat activa aprovats. El model es va dissenyar amb l’objectiu que sigui adaptable a canvis en els criteris, els indicadors o els continguts a avaluar.

Aquest model va ser aprovar per la CITGO a la reunió de 19 de novembre de 2018 i es el que es fa servir per a l’avaluació d’aquest any.

El model permet assignar una puntuació sobre el grau de compliment de les obligacions de transparència respecte de cada epígraf o informació subjecta a publicitat activa.

L’avaluació s’ha enfocat en l’estructura actual del Portal de la Transparència, entenent que el ciutadà ha de ser capaç de trobar la informació subjecta a transparència d’un departament determinat des del Portal.

## 4.2 Indicadors d’avaluació

Per tal d’analitzar d’una forma homogènia i sistemàtica l’estat actual de les obligacions de transparència que determina la Llei respecte de la informació sotmesa a publicitat activa al Portal de la Transparència, el model d’avaluació es fonamenta en la valoració de quatre indicadors. Aquests indicadors són els següents:

1. Presentació
2. Accessibilitat
3. Contingut i data
4. Font, format i actualització

***1) Presentació de la informació (Presentació)***

Fa referència a la informació que es troba dins de cada epígraf i dins les pàgines a què s’hi enllaci. A través d’aquest indicador es vol comprovar el següent: si hi ha **una bona descripció del que s’esmenta al títol**; si aquesta és **comprensible**; si s’indica i explica **quina informació es podrà trobar o consultar**; si s’hi indiquen **els enllaços per accedir a la informació;** i si el format de **presentació de les pàgines del Portal o dels webs departamentals (en el cas que hi hagi informació de més d’un departament) és homogeni**.

***2) Accessibilitat a la informació (Accessibilitat)***

L’indicador pretén analitzar: si és **fàcil i ràpid l’accés a la pàgina que conté la informació,** és a dir, el nombre de clics que cal fer per accedir-hi; si es disposa d’un **cercador que permeti un accés ràpid a la informació**; si es poden **trobar les dades de manera intuïtiva**; si la **informació està estructurada i ordenada amb criteris temàtics i cronològics** perquè sigui fàcil, intuïtiva i ràpida de localitzar.

***3) Contingut de la informació (Contingut)***

Aquest indicador vol verificar: si **el contingut dels enllaços de l’epígraf** (és a dir, la pàgina on es troba la informació), **conté la totalitat de la informació a la qual s’hauria d’accedir**, d’acord amb les obligacions de publicitat activa establertes en la Llei i els criteris aprovats per la CITGO/CITAIP; **si aquesta és comprensible** per a persones que no siguin expertes en la matèria; si, en el **cas que algun departament no publiqui o generi informació d’aquest tipus**, **es faci constar** expressament aquest extrem amb alguna fórmula (per exemple: el departament no genera aquesta informació; la informació està pendent/en fase d’elaboració; etc.).

***4) Font, format i actualització de la informació (Font, format i actualització)***

L’indicador valora si la informació es mostra d’acord amb els paràmetres de **font, format i actualització de les dades** indicades en l’apartat **Fitxa tècnica** de l’epígraf del Portal, és a dir, si el format i la font són correctes, i si la informació està actualitzada en temps i termini. També es valora que es faci constar **la data de l’última actualització** en la pàgina final on es troba la informació i, si s’escau, **la data prevista de la propera actualització**.

Així mateix, es valora **si el format de les dades és reutilitzable, sempre que això sigui possible per raó de la informació,** a excepció que per la naturalesa de la informació no ho pugui ser.

## 4.3 Ponderació dels indicadors d’avaluació

No tots els indicadors es valoren per igual. Per aquest motiu s’ha formulat un sistema de ponderació que assigna una puntuació diferent d’acord amb la importància de l’indicador.

En la taula següent queden recollits els indicadors definits anteriorment, amb els seus valors possibles, la puntuació de cadascun i llur puntuació ponderada.

**Taula 2. Indicadors d’avaluació**

|  |  |  |  |
| --- | --- | --- | --- |
| Indicador (puntuació màxima) | Valors possibles | Puntuació de cada valor (en %) | Puntuació de cada valor ponderada |
| 1. Presentació (20) | Molt bé | 100 | 20 |
| Bé | 75 | 15 |
| Regular | 50 | 10 |
| Deficient | 25 | 5 |
| Molt deficient | 0 | 0 |
| 2. Accessibilitat (20) | Molt bé | 100 | 20 |
| Bé | 75 | 15 |
| Regular | 50 | 10 |
| Deficient | 25 | 5 |
| Molt deficient | 0 | 0 |
| 3. Contingut (35) | Molt bé | 100 | 35 |
| Bé | 75 | 26,25 |
| Regular | 50 | 17,5 |
| Deficient | 25 | 8,75 |
| Molt deficient | 0 | 0 |
| 4. Font, format i actualització (25) | Molt bé | 100 | 25 |
| Bé | 75 | 18,75 |
| Regular | 50 | 12,5 |
| Deficient | 25 | 6,25 |
| Molt deficient | 0 | 0 |
| Puntuació Total = 100 | | | |

## 

## 4.4 Execució de l’avaluació

L’avaluació es fa mitjançant un qüestionari tabular, en el qual es fa constar:

- En les files: **La informació subjecta a publicitat activa**, és a dir, els apartats, subapartats i epígrafs del Portal de la transparència.

- En les columnes: Els departaments **responsables de la informació**; les **referències normatives o d’altra índole,** així com els **criteris vigents aprovats**; **els indicadors d’avaluació**; i les **observacions** que es vulguin indicar.

Un cop emplenat el qüestionari amb les valoracions corresponents, es mostra la puntuació final global de l’avaluació, així com les puntuacions parcials per apartats, subapartats, epígrafs i indicadors[[9]](#footnote-9).

L’execució de l’avaluació ha abastat un període aproximat de tres mesos, de maig a juliol. Anteriorment, cap al febrer/març, es va fer-ne la planificació. Com s’ha mencionat a l’inici, l’avaluació ha consistit en una autoavaluació inicial pels departaments, fins a mitjans de juny i, a continuació, una segona avaluació per part de la Secretaria de Transparència i Govern Obert sobre els resultats rebuts.

# 5. Resultats de l’avaluació

Els resultats de l’avaluació responen al moment en què s’ha donat per tancada, cap a mitjans de juliol de 2019.

Els resultats globals es mostren en el qüestionari Excel adjunt a aquest informe, en l’Annex 2 al final. En el qüestionari poden veure’s els resultats de l’autoavaluació tramesa pels departaments i l’avaluació final feta per la STGO, així com les observacions pertinents.

Els resultats de cadascun dels indicadors en relació amb els epígrafs que són responsabilitat de tots els departaments (TOTS) son una mitjana de la valoració dels 13 departaments actuals. En aquest cas, l’avaluació ha suposat una tasca rellevant de revisió i la part més laboriosa, ja que en cada epígraf d’aquest tipus hi ha d’haver un enllaç a cada un dels tretze departaments actuals, el que significa un total de 247 enllaços.

## 5.1 Resultats de l’autoavaluació feta pels departaments i de l’avaluació feta per la STGO per apartats del Portal

**Gràfic 3. Resultats autoavaluació departaments i avaluació STGO, %**

El resultat final de l’avaluació feta per la STGO ha estat d’un 90’97%, mentre que el de l’autoavaluació ha sigut una mica inferior, d’un 88’68%. Aquesta diferència es deu al fet alguns departaments han valorat com a zero alguns epígrafs dels quals no generen ni publiquen informació, quan tampoc no és obligatori.

En els gràfics següents es mostren els resultats de les dues avaluacions en funció dels apartats del Portal de la Transparència i en funció dels indicadors d’avaluació.

Com s’hi pot observar en tots dos gràfics, es manté la tendència general a una valoració inferior per part dels departaments, tret d’un parell d’apartats (Economia i Finances, i Govern) i de l’indicador Font, format i actualització.

**Gràfic 4. Resultats per apartats del Portal, %.**

**Gràfic 5. Resultats per indicadors d’avaluació, %.**

## 5.2 Resultats globals de l’avaluació feta per la STGO

En la taula següent es mostren els resultats per apartats i indicadors, tant parcials com globals, del resultat de l’avaluació final de les obligacions de transparència. Com s’hi observa, el **resultat global total** és d’un **90’97%**, gairebé igual que l’obtingut l’any anterior (un 91,08%).

**Taula 3. Resultats per apartats i indicadors, en %**

|  |  |  |  |  |  |
| --- | --- | --- | --- | --- | --- |
| Apartats del Portal | Presentació | Accessibilitat | Contingut | Font, format i actualització | Total |
| Organització i normativa | 90,42 | 91,41 | 91,49 | 89,91 | 90,86 |
| Gestió dels serveis públics | 87,50 | 89,58 | 84,78 | 80,13 | 85,12 |
| Funció pública | 100,00 | 100,00 | 96,30 | 93,52 | 97,08 |
| Economia i Finances | 93,43 | 89,26 | 87,85 | 69,65 | 84,70 |
| Patrimoni | 95,00 | 100,00 | 85,00 | 80,00 | 88,75 |
| Contractació | 99,39 | 97,64 | 99,00 | 92,21 | 97,25 |
| Territori | 93,67 | 91,63 | 93,51 | 82,01 | 90,29 |
| Govern | 100,00 | 100,00 | 95,00 | 81,67 | 93,67 |
| Resultat global | 94,93 | 94,94 | 91,62 | 83,64 | **90,97** |

El resultat final és pràcticament idèntic que l’any anterior, simplement hi ha hagut una molt petita disminució, explicable en bona part al fet que a l’hora de valorar segurament hi ha hagut una major exigència. En aquest sentit, cal indicar que, malgrat aquesta semblança a nivell quantitatiu, a efectes qualitatius s’observa una millora en el conjunt dels indicadors respecte de l’avaluació anterior.

## 5.3 Resultats per apartats

En el gràfic següent, es mostra el grau de compliment de les obligacions de transparència en funció dels apartats del Portal de Transparència.

**Gràfic 6. Resultats per apartats del Portal de la Transparència i comparació amb l’avaluació anterior, %**

El resultat de l’**apartat d’Organització i normativa (90’86)** és pràcticament igual al de la mitjana global, i molt millor que l’obtingut en l’avaluació anterior (que va ser 85,63%). Dintre d’aquest apartat, el pitjor resultat correspon al subapartat d’Actuacions administratives i jurídiques i, en concret als epígrafs d’Actes amb incidència sobre el domini públic, Actes amb incidència sobre la gestió dels serveis públics, Revisió d'actes administratius, i Resolucions administratives i judicials amb rellevància pública. Aquests epígrafs són responsabilitat de tots els departaments (TOTS).

Quant a l’**apartat de Gestió dels serveis públics**, aquest apartat obté una de les puntuacions més baixes (85’12%), però no obstant bastant superior a la de l’any anterior (80,63%), cosa que indica que ha millorat força. En aquest cas, els epígrafs que obtenen pitjor resultat són el d’Auditoria dels serveis públics (responsabilitat de TOTS) i el de Memòria sobre publicitat institucional (responsabilitat de VEH).

L’**apartat de Funció pública** és responsabilitat íntegrament de PDA. Aquest apartat obté un resultat molt bo (97’08%). Aquí, el pitjor resultat correspon a l’epígraf Alumnes admesos a les activitats formatives.

L’**apartat d’Economia i finances** és el que pitjor resultat obté (84’70%) i és inferior al de l’avaluació anterior (88,54%), per tant, ha empitjorat. El resultat més baix correspon al subapartat de Subvencions i ajuts i, en concret, l’epígraf de Subvencions i ajuts previstos (responsabilitat de TOTS). No obstant això, d’acord amb el criteris aprovats per la CITGO en reunió de data 24 de maig passat, aquesta informació s’ha de presentar mitjançant el Registre d’Ajuts i Subvencions de Catalunya (RAISC), cosa que de fet ja es fa i que farà augmentar el resultat en les avaluacions següents.

L’**apartat de Patrimoni** sencer es responsabilitat de VEH. Aquest apartat obté un resultat proper a la mitjana (88’75%), però força inferior al que va obtindré l’any anterior (98,25%), gairebé 10 punts percentuals. Cal indicar que de fet només en té cinc epígrafs.

L’**apartat de Contractació** es el més extens de tots (el que té més epígrafs) i és el que obté millor puntuació (97’25%). Els pitjors resultats corresponen als epígrafs de Resolucions judicials, Altres convenis, Memòries corporatives, Informació genèrica per a les contractacions, i la de Modificacions, reformes, pròrrogues i complementaris dels contractes d’obres.

L’**apartat de Territori** obté un resultat semblant a la mitjana (90’29%) i millora el resultat assolit l’any anterior (88,72%). El pitjor resultat enguany correspon a l’epígraf de Plans territorials sectorials (responsabilitat de TOTS) i als epígrafs de Bases cartogràfiques, Serveis web geogràfics, i Visors i aplicacions (també responsabilitat de TOTS).

L’**apartat de Govern** obté un resultat per sobre la mitjana (93’67), encara que inferior a l’obtingut l’any anterior (97%).

## 

## 5.3 Resultats en funció dels indicadors

Els resultats assolits mostren bàsicament la mateixa tendència que la de l’any anterior.

En el gràfic següent, es mostra el grau de compliment de les obligacions de transparència en funció de cadascun dels indicadors del model d’avaluació.

**Gràfic 7. Resultats per indicadors del Portal de la Transparència i comparació amb l’avaluació anterior**

L’**indicador Presentació** obté un grau de compliment total elevat, per sobre de la mitjana (que és 90’97%) i superior a l’obtingut en l’avaluació anterior, per tant, ha millorat. Els pitjors resultats corresponen als epígrafs d’Actes amb incidència sobre el domini públic, Actes amb incidència sobre la gestió dels serveis públics i Revisió d’actes administratius. També són baixos els resultats en els epígrafs de Subvencions i ajuts previstos, Estudis de polítiques públiques i d’anàlisi comparada, i Resolucions administratives i judicials amb rellevància pública. Tots aquests epígrafs són responsabilitat de TOTS.

L’**indicador Accessibilitat** obté el mateix grau de compliment que el de Presentació, tot i que el valor obtingut ha disminuït respecte de l’any anterior en 2 punts percentuals. Els pitjors resultats coincideixen amb els indicats en l’indicador anterior, a excepció del d’Estudis de polítiques públiques i d’anàlisi comparada, i són responsabilitat de TOTS.

L’**indicador Contingut** obté un grau de compliment un xic per sobre de la mitjana, pràcticament igual que el resultat de l’any anterior. El pitjor resultat correspon a l’epígraf Alumnes admesos a les activitats formatives i els següents en pitjor valoració coincideixen amb els de l’indicador anterior, més el d’Auditoria dels serveis públics.

L’**indicador Font, format i actualització** obté el pitjor resultat, bastant per sota de la mitjana, i per sota del valor assolit en l’avaluació de l’any anterior. Per tant, aquest indicador ha patit un retrocés. El pitjors resultats coincideixen amb els epígrafs mencionats en l’indicador anterior, tret de l’Auditoria dels serveis públics, i afegint-hi els de Memòria sobre publicitat institucional, Altres indicadors econòmics, Subvencions a partits polítics, Biografia, Composició del Govern i Resolucions judicials. La majoria són responsabilitat de TOTS, tot i que n’hi ha dos de VEH, dos de PRE, un de PDA i un d’EXI.

# 6. Conclusions i recomanacions

En tota avaluació sempre hi ha un cert marge de subjectivitat i d’interpretació de qui avalua, que pot donar peu a valoracions diferents. A més, i en aquest sentit, com s’ha indicat anteriorment, hi ha 19 epígrafs que són responsabilitat de tots els departaments i que, per tant, cadascun té obligació de publicar-ne informació i mantenir-los.

Tot seguit es recullen les conclusions de l’avaluació, així com recomanacions sobre les accions a dur a terme per millorar i avançar en el compliment de les obligacions de transparència.

## 6.1 Conclusions

Tot i que el resultat global per apartats del Portal de Transparència és força bo, encara hi ha marge de millora. En particular, en l’avaluació es torna a posar de manifest, com en l’avaluació anterior, que els epígrafs que son responsabilitat de tots els departaments són els que pitjors resultats obtenen, com a norma general. A banda d’això, com s’ha indicat en apartats anteriors, hi ha altres epígrafs que son responsabilitat d’algun dels departaments que també són força millorables. Tot seguit es mostren les conclusions segons els diferents indicadors.

### 6.1.1 Segons l’indicador Presentació

Pel que fa a la presentació de la informació subjecta a publicitat activa dins els epígrafs i de les pàgines departamentals respectives, es constata que en determinades ocasions no hi ha descripcions massa clares ni un llenguatge comprensible per a persones no enteses en la matèria. Tanmateix, els paràgrafs massa grans poden dificultar la comprensió i fer-la feixuga.

Quant als epígrafs que han de mantenir tots els departaments, sovint la presentació no és homogènia, hi ha títols diferents, l’organització és diferent, etc. Malgrat això, sí s’observa un esforç de millora respecte de l’avaluació anterior, tot i que en queda marge.

### 6.1.2 Segons l’indicador Accessibilitat

En relació amb l’accessibilitat a la informació, en determinats casos s’observa que fer un gran nombre de clics per arribar-hi, de vegades més de quatre o cinc, el que dificulta la rapidesa i la facilitat per trobar el que es vol consultar. Això també està relacionat amb la forma en què s’ordena i estructura la informació, que en fa difícil l’accés, de vegades amb pàgines intermitges que no aporten cap valor i que podrien perfectament suprimir-se.

### 6.1.3 Segons l’indicador Contingut

Respecte del contingut de la informació, en general es pot trobar la totalitat de la informació. Això no obstant, es detecta que alguns casos, generalment quan la informació a publicar es responsabilitat de tots els departaments, per certs continguts, la informació no s’adapta als criteris aprovats. I de vegades el contingut tampoc és massa comprensible per persones no expertes.

En determinades ocasions en què en els criteris aprovats es fa referència a l’obligatorietat de publicar certa informació o a indicar expressament que no es genera o no se’n disposa, no sempre es fa. Hi ha departaments que indiquen expressament aquesta circumstància i d’altres que no, sense cap altra informació.

### 6.1.4 Segons l’indicador Font, format i actualització

Com queda palès en els resultats, l’indicador que obté el resultat global més baix és el corresponent al de Font, format i actualització de la informació. Tot i que en aquest indicador s’ha apreciat una millora qualitativa respecte de l’avaluació anterior bastant remarcable, encara hi ha molts aspectes a millorar. Així, es detecta molta informació desactualitzada o sense data d’actualització i, en altres casos, fins i tot costa de trobar la data.

D’altra banda, la referència a la data prevista per a properes actualitzacions és gairebé inexistent, tot i no ser un aspecte d’obligat compliment. Malgrat això, trobem positivament que alguns departaments comencen a indicar aquesta informació, quan en l’avaluació anterior era del tot inexistent.

Quant al format de les dades, també trobem que en moltes ocasions no s’indica de forma expressa. De la mateixa forma, trobem que hi ha publicada informació en formats no reutilitzables (pdf’s, bàsicament), quan aquesta informació és perfectament susceptible de produir-se i publicar-se en formats reutilitzables. No obstant, també aquí hem constatat una millora substancial respecte l’avaluació de l’any anterior.

## 6.2 Recomanacions

Tot seguit, es proposen una sèrie de recomanacions per tal de continuar avançant cap a la millora del compliment de les obligacions de transparència respecte de la informació subjecta a publicitat activa.

1. Fer descripcions clares, curtes i comprensibles per a persones no expertes en la matèria, a ser possible en un únic paràgraf.

2. Tractar de servir títols iguals o semblants en els casos d’informacions que han de mantenir i publicar diversos departaments, i presentar la informació de manera homogènia i uniforme.

3. Ordenar i estructurar la informació de la forma més simple, eficaç i eficient possible, seguint criteris temàtics i cronològics, i intentant que es pugui arribar a la informació en el mínim nombre de clics possible. En aquest sentit, eliminar pàgines intermitges que no aportin cap valor ni eficiència.

4. Publicar la informació d’acord amb els criteris vigents aprovats en matèria de publicitat activa.

5. Tractar que tota la informació que es mostra tingui un llenguatge planer i comprensible per a tothom. Així mateix, fer que la presentació de la informació en tot el seu conjunt sigui atractiva i amena, inviti a la consulta i ajudi a una millor comprensió.

6. En el cas que un departament no generi certa informació i, en conseqüència, no la publiqui, intentar indicar-ho de la forma que es consideri més adequada, per tal que les persones tinguin coneixement, més encara si la informació és d’obligada publicació.

7. Mantenir constantment actualitzades les pàgines on es troba la informació, procurant que no hi hagi dates d’actualització antigues i desactualitzades. Per això, és important i recomanable fer constar en les pàgines departamentals sempre la informació sobre la darrera actualització, la freqüència d’actualització de la informació i el format de les dades. A ser possible, també es pot indicar la data prevista de la propera actualització.

8. Sempre que sigui possible, publicar la informació en formats reutilitzables.

9. En funció de la freqüència d’actualització de la informació, establir a nivell departamental planificació i calendaris de revisió periòdica i constant de les dades, i fer-ne el seguiment continu.

# 7. Annexos

**Annex 1. Model d’avaluació**

****

**Annex 2. Qüestionari d’avaluació realitzat**

****

**Annex 3. Acrònims**

|  |  |
| --- | --- |
| **Acrònim** | **Descripció** |
| PRE | Departament de la Presidència |
| VEH | Departament de la Vicepresidència i d’Economia i Hisenda |
| EXI | Departament d’Acció Exterior, Relacions Institucionals i Transparència |
| PDA | Departament de Polítiques Digitals i Administració Pública |
| ENS | Departament d’Ensenyament |
| CLT | Departament de Cultura |
| JUS | Departament de Justícia |
| TSF | Departament de Treball, Afers Socials i Famílies |
| SLT | Departament de Salut |
| TES | Departament de Territori i Sostenibilitat |
| ARP | Departament d’Agricultura, Ramaderia, Pesca i Alimentació |
| EMC | Departament d’Empresa i Coneixement |
| INT | Departament d’Interior |
| TOTS | Tots els departaments |

1. D’ara endavant, indistintament, LTAIPBG, Llei de Transparència, Llei 19/2014, o simplement, Llei. [↑](#footnote-ref-1)
2. A la Generalitat de Catalunya, aquest deure s’ha entès extensiu també al capítol III del títol II. [↑](#footnote-ref-2)
3. Entre parèntesi, la data d’aprovació. Cal tenir en compte que, posteriorment, en reunió de la CITGO de 24 de maig, s’han aprovat 3 documents de criteris (d’aquests, un actualitza i substitueix el que fa referència a la Intervenció General; un altre, ho fa respecte dels viatges a l’estranger; i l’altre, crea el de processos temporals oberts de selecció i provisió). A l’hora de fer l’avaluació, aquests criteris no s’han tingut en compte, atès que són posteriors a l’inici de l’avaluació. [↑](#footnote-ref-3)
4. Aquests criteris entren en vigor a partir del dia 5.08.2019, tal com s’estableix al document corresponent. [↑](#footnote-ref-4)
5. La responsabilitat pot canviar al llarg del temps al haver-hi canvis en les competències respectives dels departaments. [↑](#footnote-ref-5)
6. Com s’ha indicat anteriorment, el Portal de Transparència s’organitza en vuit (8) apartats, cinquanta-tres (53) subapartats i cent dinou (119) epígrafs. [↑](#footnote-ref-6)
7. Al final del document, en l’Annex 3, es mostra la descripció dels acrònims corresponents als departaments actuals de la Generalitat de Catalunya. [↑](#footnote-ref-7)
8. En l’Annex 1, al final del document, s’hi annexa el Model d’avaluació que s’ha fet servir per a l’avaluació. [↑](#footnote-ref-8)
9. Al final d’aquest document, en l’Annex 2, s’hi annexa el document Excel que s’ha utilitat per dur a terme aquesta avaluació, amb els resultats obtinguts. [↑](#footnote-ref-9)